Amerikaanse elk eindelik van buiteband bevrySkermgreep uit ‘n video van Dan Jaynes ŉ Amerikaanse elk wat minstens twee jaar lank in die Colorado-wildernis met ŉ buiteband om sy nek rondgeloop het, is uiteindelik bevry. Die groot hert se vyfpunt-horings is afgesny ná die dier verdoof is, omdat hulle nie deur ŉ staalring in die band kon sny nie. Die 270 kg elk is die afgelope paar jaar selde gesien. Dit is uiteindelik Saterdagaand opgemerk en natuurbewaarders kon hom suksesvol verdoof. Sy nek was in ŉ goeie toestand ondanks al die skawery. “Die pels het bietjie afgeskaaf en daar was een klein oop wond, maar andersins was hy in ŉ goeie toestand,” het natuurbewaarder Scott Murdoch, een van die twee beamptes wat die band verwyder het, gesê. Die elk was waarskynlik byna 16 kg ligter ná die horings, band, dennenaalde en vuilgoed om sy nek verwyder is. Hy is vir die eerste keer in Julie 2019 opgemerk met die buiteband om sy nek. Die elk was in daardie stadium waarskynlik twee jaar oud. Hy het vermoedelik toe hy baie jonk was sy kop deur die buiteband gedruk – nog voor hy horings gehad het, of tydens die winter wanneer elke se horings afval. Colorado Parks and Wildlife het in ŉ verklaring gesê natuurbewaarders sien gereeld bokke, herte, bere en ander diere wat in mensgemaakte voorwerpe verstrengel raak soos swaaie, hangmatte, wasgoeddrade, Kersfeesliggies, meubels, hokke, wasgoedmandjies, sokkerdoele, basketbaldoele en buitebande. Die organisasie het benadruk dat hulle nie deur die staal in die buiteband kon sny nie, en daarom moes hulle die hert se horings verwyder. “Die dier was onder verdowing en daar was dus baie min tyd om die band te verwyder.” Die elk se horings sal ook volgende jaar teruggroei en dit verminder ook die kans dat die bul hierdie jaar gejag sal word. Here is some video of this bull elk over the past two years. pic.twitter.com/R6t9nNPOyb — CPW NE Region (@CPW_NE) October 11, 2021